मीराजी श्रीवृन्दावन धाम आईं और श्रीजीव गोस्वामी से मिलकर उनसे सत्संग कर बहुत संतुष्ट हुईं। जीव गोस्वामी के स्त्री-मुख न देखने के प्रण को मीरा ने छुड़ा दिया। यह कहकर कि श्रीवृन्दावन में तो एक ही पुरुष है और वो है श्रीकृष्ण, अर्थात् श्रीवृन्दावन में कृष्ण के अतिरिक्त सभी गोपियाँ हैं। वृन्दावन की सभी कुँजे, प्रिया-प्रियतम श्रीराधा-माधव के विहारसुख-समूह से निरन्तर भरी हुई हैं। मीरा जी ने उनका दर्शन किया। फिर उन्हें अपने हृदय में स्थापित करके अपने देश को लौट आईं। वहाँ रहते हुए मीरा ने वृन्दावन की अनुभूत-निकुँज लीला का अपने पदों द्वारा गान किया।